KAAYUSAN SA PAGSAMBA PARA SA ARAW NG MGA MANGGAGAWA Linggo, ika-1 ng Mayo 2016 PAMBUNGAD NA TUGTUGIN PROSESYUNAL (Pagpasok ng mga Tagapanguna at mga simbolo - Bibliya, bulaklak, mga kagamitan ng mga manggagawa PAGSINDI NG KANDILA TAWAG SA PAGDIRIWANG Patnugot: Napansin nyo na ba ang mga manggagawa pagkatapos ng 8 o 10 oras ng trabaho na kumakain sa labas ng pabrika o sa mall? Ang mga contractual na mga mall personel sa SM at sa Robinson kumakain at pinapawi ang gutom sa mga pagkaing kalye na yaon lamang ang kaya nilang bilhin para sa kanilang sarili upang maibsan ng bahagya ang gutom at pagod sa araw na yaon. Lahat: Tulad ni Jesus, sa tuwing may mga pagkakataon nagsasalo-salo sila kasama ang mga masa, mga magsasaka, mangingisda at mga manggagawa. Pinagsasaluhan nila ang mga pagkaing nagdidikta din sa kanilang abang kalagayan sa panahon ng emperyo. Pinagkakasya ang mga tuyong isda at kanin. Di nagkakalayo sa sitwasyon at karanasan ng maraming manggagawa at pamilya sa ating bansa kung saan ang Pilipinas ay kilala sa kanyang napakayamang likas na tubig at dagat subalit ang mamamayan nito ay walang sapat na makain. Patnugot: Sa ating pananambahang ito, alalahanin natin sila na siyang lakas pag-gawa ng bayang ito, ngunit salat sa kakayanang kumain ng sapat; maging ang mga taong nais sanang makakain ng mga sinasabi nating masusustansiyang pagkain subalit walang kakayanang makabili nito kaya nagkakasya na lamang sa 2 pisong fishball para lamang may makain ang pamilya. AWIT NG PAGPUPURI AIK 22 Ang Dios ay Purihin (To God be the Glory) Ang Dios ay purihin Dios na nagpala! Pag-ibig sa ati'y tunay at kusa. Sa krus nabayubay Cristong naghirap upang ang tao sa Kanya'y maligtas.
Koro: Si Jesus tanghalin Tinig N'ya ay dinggin, si Jesus tanghalin S'ya ang ating sundin. Sa Dios natin dalhin ang suliranin, kay Cristo magpuri tinig N'ya'y dinggin. S'ya ang tanging lunas sa ating buhay, ngalan ni Cristo ang ating patnubay Kahit nagkasala tawad kakamtan, ang gagawin n'ya ay manalig lamang. (Koro) Kay rami ng turo, kay raming aral, daming pagpapalang sa ati'y laan Hindi lamang gayon ang makakamtan, tatanggap kay Cristo ang Kanyang hirang. (Koro) PAMBUNGAD NA PANALANGIN (Patnugot) Samahan Mo kami, o Diyos, sa oras na ito ng pananambahan at ibuhos Mong ganap sa amin muli ang iyong Diwang Banal upang aming pagbulaybulayan ang iyong mga salita, pagbulaybulayan ang aming mga sarili, at pagbulaybulayan ang aming paglilingkod sa bayan, lalong lalo na sa aming mga kapatid na manggagawa at ang kanilang mga pamilya. Ito ang aming dalangin sa pangalan ni Hesus, ang Kristong aming sinusundan. Amen. TUGONG AWIT Dakilang May Likha Dakilang may likha, sa kalinga't pang-unawa Mangyari ang Iyong diwa sa langit at sa lupa Bigyan mo ng sapat ang lahat sa araw-araw Turuang magparaya, tulad ng iyong gawa Iadya Mo kami sa pagmamataas upang maiwaksi ang lupit at dahas At samahang lumikha ng pamayanang payapa Sa kalikasan, kabuhayan, kakanyaha't paniniwala. Siya Nawa, Siya Nawa, Siya Nawa, Siya Nawa! LITANYA SA PAGSISISI Patnugot: Sino-sino nga ba ang mga manggagawa sa ating mga simbahan, pamilya at mga kaibigan? Ano ang mukha nila? Sino sila? Ano at sino sila sa atin bilang mga manggagawa ng Iglesia at bilang kababayan? Ito ay ating pagmunimunihan. (Panandaliang pananahimik) Sa maraming pagkakataon na sila ay naging gatasan lamang ng pondo para sa simbahan. Panginoon, kaawaan Mo kami. Kapulungan: Panginoon kaawaan Mo kami, Panginoon patawarin Mo kami. Patnugot: Sa maraming pagkakataon na hindi namin kinilala at binigyang importansya ang mga sakripisyo ng aming mga kababayang manggagawa, Kristo kaawan Mo kami. Kapulungan: Kristo Kaawaan Mo kami, Kristo patawarin Mo kami. Patnugot: Sa pagkabigo namin na maglingkod at mag-aruga sa aming mga kababayan at kapamilyang manggagawa, lalong lalo na yung mga nagdarahop, yung mga wala ng maibigay at yung mga walang sapat na natatanggap na sahod sa kabila ng kanilang
pagpapagal, Panginoon kaawan Mo kami. Kapulungan: Panginoon Kaawaan Mo kami, Panginoon patawarin Mo kami. TUGONG AWIT Suriin Mo Suriin Mo ang aking diwa gawin, Mong kalugod-lugod Suriin Mo ang pang-unawa ng Iyong abang lingkod Damdaming di kaaya-aya sa puso ko ay ihayag Nang ako ay mapalaya sa biyaya Mo't habag *Baguhin *Gawaing....buhay KAPAHAYAGAN NG KAPATAWARAN (Pastor) PAGBABATIAN NG KAPAYAPAAN MGA BALITA/MALASAKIT NG IGLESYA AWIT NG PAGHAHANDA PARA SA PANALANGIN NG SAMBAYANAN Sakada Bakit kaya nagkaganyan ang ating kapaligiran? Doon dito ay luhaan kahit saan may tangisan Bakit kaya naghihirap tayong mga lumilikha ng yaman ng ating bansa Tayong mga manggagawa? Tanong ko sa inyo isa lamang mga kaibigan ko Tanong ko ay pakinggan nyo Saan tayo patutungo? Saan mula rito? PANALANGIN NG SAMBAYANAN TUGONG AWIT Sakada Ngunit nagbabago ang lahat Kung tayo ang siyang gagalaw Lakbayin natin kahit may kalayuan ang maaliwalas na daan Tatlong bundok man ang hadlang Sa ating paroroonan, hukayin natin hanggang sa mawala, tayo ay ganap na lalaya Tanong ko sa inyo isa lamang mga kaibigan ko Tanong ko ay pakinggan nyo Kailan tayo patutungo sa kalayaan mula rito? Ngayon tayo patutungo sa kalayaan mula rito!
PAGBASA MULA SA BANAL NA KASULATAN HANDOG NA AWIT MENSAHE SA ATING KAPANAHUNAN LITANYA PARA SA MGA MANGGAGAWA Diyos ng mga Aba at ng mga Manggagawa, kami ay lumalapit upang ilingap sa inyo ang mga kapatid, magulang, asawa, kaibigan at mga kababayan namin na mga manggagawa dito sa aming bansa at maging sa iba't ibang dako sa mundo. Panatiliin mong buo at malakas ang kanilang mga pamilya: Diyos ng mga Aba, Dingin Mo kami. Bigyan mo sila ng lakas ng katawan at kalooban: Diyos ng mga Aba, Dingin Mo kami. Mula sa mga kalupitan at sakuna: Iadya Mo sila, O Diyos. Mula sa mga kalungkutan at mga karamdaman: Iadya Mo sila, O Diyos. Mula sa pang-aapi at pang-aabuso: Iadya Mo sila, O Diyos. Bigyan mo sila ng mga kaibigan at mga katuwang sa kanilang pang-araw-araw na pamumuhay: Kristong Manggagawa, samahan Mo sila. Sa panahon ng pagsubok at mga problema: Kristong Manlalakbay, samahan Mo sila. Sa pag-iimpok at pagtataguyod ng pamilya: Gabayan mo sila, Diwang Banal. Sa pagpapamalas ng galing, sipag at talino ng Pilipino: Gabayan Mo sila, Diwang Banal. Sa aming mga Iglesia: Turuan Mo kaming paglingkuran sila. May donasyon man o wala: Turuan Mo kaming paglingkuran sila. Saan man sila naroroon: Turuan Mo kaming paglingkuran sila. Lahat: Diyos ng buhay at pag-asa, itinataas naming lahat ang aming mga kapamilya at kababayan na mga manggagawa. Pagbuklurin mo sila at gabayan mo sila sa lahat ng oras. Iadya sila sa lahat ng kasamaan. Turuan mo kami bilang Iyong tagasunod na tingnan at ituring silang kabahagi ng Simbahan at sambayanan na nararapat arugain at tulungan. At lahat ng ito ay aming dalangin sa Iyo sa tulong ng iyong Espiritu at sa aming pagtitiwala kay Kristong Anak mo. Amen.
PAGDIRIWANG NG BANAL NA HAPUNAN PAANYAYA PANALANGIN/PASASALAMAT PAGBAHA-BAHAGI PAGSALU-SALO PAANYAYA SA PAGHAHANDOG PAGLIKOM SA MGA HANDOG, IKAPU, AT PANGAKO DOKSOLOHIYA PANALANGIN NG PASASALAMAT AWIT NG PAGTATALAGA MASP 71 Gumawa, Gumawa Gumawa, gumawa tayong lingkod ng Dios sa atas na daan tayo ay sumunod; Baguhin ang lakas sa yamang kaloob at kung magkagayo'y di tayo lulugmok. Koro: Gumawa, maghangad, (gumawa, maghangad) maghintay, magpuyat, (maghintay, magpuyat) Umasa, tumawag, (umasang wagas tawag) Ang Maestro'y babalik agad. Gumawa, gumawa, kusang ipakain kabuhayang tinapay sa dumaraing, Ang may mga damdam kay Jesus ay dalhin sa pag-ibig niya siya ay gagaling. Gumawa, gumawa, ang lakas ay hingin, ang hari ng sama ay upang masupil Ihatid na bihag ang naagaw natin sa harap ng Ama nating mahabagin. BENDISYON AT PAGHAYO Si Yahweh na patuloy na sumusubaybay sa atin ay pagpalain nawa kayo bilang Kanyang mga taga-sunod na syang mag-aaruga sa mga manggagawa at sa kanilang mga pamilya. Nawa'y si Kristong manggagawa ay samahan kayo sa patuloy niyong pagmiministeryo sa lahat ng dako, oras at panahon. Nawa'y ang Diwang Banal ay gabayan kayo at puspusin ang inyong mga salita at inyong mga gawa sa ikatataguyod ng Malaya at mapagpalayang Bayan ng Diyos. At nawa'y ang pagpapala, gabay at pagmamahal ng Iisang Diyos ay sumainyo ngayon at magpakailan man.
Humayo kayong bitbit ang grasya ng Diyos na inyong ibabahagi sa lahat. Amen. TATLONG AMEN RESESYUNAL